Il-Kummissjoni rċeviet il-pjanijiet uffiċjali għall-irkupru u r-reżiljenza tal-Ġermanja u tal-Greċja. Il-pjanijiet jistabbilixxu r-riformi u l-proġetti ta' investiment pubbliku li kull Stat Membru qed jippjana li jimplimenta bl-appoġġ mill-Faċilità għall-Irkupru u r-Reżiljenza (Recovery and Resilience Facility, RRF). L-RRF hija strument ewlieni li jinsab fil-qalba ta' NextGenerationEU, il-pjan tal-UE biex noħorġu aktar b'saħħitna mill-pandemija tal-COVID-19. Se tipprovdi sa €672.5 biljun f'appoġġ għall-investimenti u għar-riformi (fi prezzijiet tal-2018). Dan jinqasam f'għotjiet b'valur totali ta' €312.5-il biljun u €360 biljun f'self. L-RRF se jkollha rwol kruċjali biex tgħin lill-Ewropa toħroġ aktar b'saħħitha mill-kriżi, waqt li tiżgura t-tranżizzjonijiet ekoloġiċi u diġitali. Il-preżentazzjoni ta' dawn il-pjanijiet issegwi djalogu intensiv bejn il-Kummissjoni u l-awtoritajiet nazzjonali ta' dawn l-Istati Membri matul dawn l-aħħar xhur. Il-pjan tal-Ġermanja għall-irkupru u r-reżiljenza Il-pjan tal-Ġermanja għall-irkupru u r-reżiljenza jinkludi miżuri għal ammont kumplessiv ta' €27.9 biljun. Il-kontribuzzjoni finanzjarja massima f'għotjiet disponibbli għall-Ġermanja skont ir-Regolament tammonta għal €25.6 biljun. Peress li l-ispiża stmata tal-pjan Ġermaniż hija ogħla mill-allokazzjoni tal-Ġermanja, l-ammonti addizzjonali se jkunu koperti mill-Ġermanja. Il-pjan Ġermaniż huwa strutturat fuq sitt prijoritajiet ta' politika. Dawn jinkludu miżuri ta' riforma u investiment relatati mal-azzjoni klimatika u mat-tranżizzjoni enerġitika, mad-diġitalizzazzjoni tal-ekonomija, mal-infrastruttura u l-edukazzjoni, mal-parteċipazzjoni soċjali, mat-tisħiħ ta' sistema tas-saħħa reżiljenti għall-pandemiji, mal-immodernizzar tal-amministrazzjoni pubblika u mat-tnaqqis tal-ostakli għall-investiment. Il-proġetti fil-pjan ikopru l-ħajja kollha tal-RRF sal-2026. Il-pjan jipproponi proġetti fis-seba' oqsma ewlenin Ewropej kollha. Il-pjan jinkludi wkoll tliet Proġetti Importanti ta' Interess Ewropew Komuni (IPCEIs) fl-oqsma tal-idroġenu, tal-infrastruttura u tas-servizzi tal-cloud, u tal-mikroelettronika. Il-pjan tal-Greċja għall-irkupru u r-reżiljenza Il-Greċja talbet total ta' €30.5 biljun f'appoġġ taħt l-RRF, €17.8-il biljun f'għotjiet u €12.7-il biljun f'self. Il-pjan Grieg huwa strutturat fuq erba' pilastri: l-ekoloġika, id-diġitali, l-impjiegi, il-ħiliet u l-koeżjoni soċjali, u l-investiment privat u t-trasformazzjoni ekonomika u istituzzjonali. Il-pjan jipproponi investimenti u riformi relatati mas-seba' oqsma ewlenin Ewropej kollha. Il-passi li jmiss Il-Kummissjoni se tivvaluta l-pjanijiet fix-xahrejn li ġejjin abbażi tal-ħdax-il kriterju stabbiliti fir-Regolament u se ssarraf il-kontenut tiegħu f'atti legalment vinkolanti. B'mod speċjali, din il-valutazzjoni se tinkludi rieżami ta' jekk il-pjan jikkontribwixxix biex jiġu indirizzati l-isfidi kollha, jew subsett sinifikanti minnhom, identifikati fir-rakkomandazzjonijiet speċifiċi għall-pajjiż maħruġa fil-kuntest tas-Semestru Ewropew. Il-Kummissjoni se tivvaluta wkoll jekk il-pjanijiet jiddedikwax mill-inqas 37 % tan-nefqa għal investimenti u riformi li jappoġġaw l-objettivi klimatiċi, u 20 % għat-tranżizzjoni diġitali. Fuq il-bażi ta' proposta mill-Kummissjoni, bħala regola l-Kunsill se jkollu erba' ġimgħat biex jadotta l-proposta tal-Kummissjoni. L-approvazzjoni tal-pjan mill-Kunsill twitti t-triq għall-iżborżar ta' prefinanzjament ta' 13 % lil kull Stat Membru. Dan huwa soġġett għad-dħul fis-seħħ tad-Deċiżjoni dwar ir-Riżorsi Proprji, li l-ewwel trid tiġi approvata mill-Istati Membri kollha. Il-Kummissjoni issa rċeviet b'kollox tliet pjanijiet għall-irkupru u r-reżiljenza mill-Ġermanja, mill-Greċja u mill-Portugall. Il-Kummissjoni se tkompli taħdem b'mod intensiv mal-Istati Membri li fadal biex tgħinhom jissottomettu pjanijiet ta' kwalità għolja. Il-Faċilità għall-Irkupru u r-Reżiljenza: Mistoqsijiet u Tweġibiet L-iskeda informattiva dwar il-Faċilità għall-Irkupru u r-Reżiljenza Il-Faċilità għall-Irkupru u r-Reżiljenza: Allokazzjoni tal-għotjiet Ir-Regolament dwar il-Faċilità għall-Irkupru u r-Reżiljenza Is-sit web għall-Faċilità għall-Irkupru u r-Reżiljenza Is-sit web tat-tim RECOVER